‘৭ অক্টোবর’ অন্যের মানবতা ভূলুণ্ঠিতের লাইসেন্স নয়: ইসরায়েলকে ব্লিঙ্কেন
গাজায় ইসরায়েলের নির্বিচার হামলায় এতদিন নীরব সমর্থন দিয়ে আসলেও এবার প্রকাশ্য সমালোচনা করেছেন দেশটির প্রধান মিত্র যুক্তরাষ্ট্রের পররাষ্ট্রমন্ত্রী অ্যান্টনি ব্লিঙ্কেন।
গতকাল বুধবার ইসরায়েলের প্রধানমন্ত্রী বেনিয়ামিন নেতানিয়াহু ও যুদ্ধকালীন মন্ত্রিসভার সদস্যদের সঙ্গে দেখা করার পর ব্লিঙ্কেন তিরস্কারের সুরে তাদের সতর্ক বলেন, 'অন্যদের মানবতাকে ভূলুণ্ঠিত করার লাইসেন্স ইসরায়েলের নেই।'
আজ বৃহস্পতিবার টাইমস অব ইসরায়েলের এক প্রতিবেদনে এ তথ্য জানানো হয়েছে।
তেল আবিবে এক সংবাদ সম্মেলনে ব্লিঙ্কেন বলেন, '৭ অক্টোবর সবচেয়ে ভয়ঙ্কর উপায়ে ইসরায়েলিদের মানবতাকে ভূলুণ্ঠিত করা হয়েছিল। তারপর থেকে প্রতিদিনই জিম্মিদের ওপর অমানবিক আচরণ করা হচ্ছে। তবে এটি অন্যদের মানবতাকে ভূলুণ্ঠিত করার লাইসেন্স হতে পারে না।'
তিনি বলেন, '৭ অক্টোবরের হামলার সঙ্গে গাজার অধিকাংশ বাসিন্দার কোনো সম্পৃক্ততা নেই। গাজার যেসব পরিবারের বেঁচে থাকা ইসরায়েল থেকে সাহায্য বিতরণের ওপর নির্ভর করে, তারা আমাদের পরিবারের মতোই। তারা হলেন মা-বাবা, ছেলে-মেয়ে, যারা একটি ভালো জীবিকা চান, বাচ্চাদের স্কুলে পাঠাতে চান, স্বাভাবিক জীবনযাপন করতে চান। এরা তারাই। এটাই তারা চান।'
'আমরা পারি না, আমাদের এসব থেকে দৃষ্টি সরিয়ে নেওয়া উচিত নয়। আমরা আমাদের সাধারণ মানবতা থেকে দৃষ্টি সরাতে পারি না, এটা উচিত নয়', যোগ করেন তিনি।
বেসামরিক সুরক্ষার প্রতি আরও মনোযোগী হতে এবং গাজায় আরও ত্রাণ সহায়তা প্রবেশে ইসরায়েলের ওপর যুক্তরাষ্ট্রের চাপ অব্যাহত রয়েছে বলেও জানান ব্লিঙ্কেন।

গাজায় ইসরায়েলের নির্বিচার হামলায় এতদিন নীরব সমর্থন দিয়ে আসলেও এবার প্রকাশ্য সমালোচনা করেছেন দেশটির প্রধান মিত্র যুক্তরাষ্ট্রের পররাষ্ট্রমন্ত্রী অ্যান্টনি ব্লিঙ্কেন।